謝王左丞惠冰酒十五斗
作者：郭祥正
朝代：宋

paragraphs: 昨夕發姑孰，今朝泊敬亭。
輕雲淡日天地暖，杏花吐萼梅飄零。
春光一瞬豈足賞，聽公亹亹高談傾。
昔年庭爭動丹陛，君臣道合趨昇平。
巖廊辭位已十載，氣度杳杳涵滄溟。
公田種秫作新酒，槐槽旋注琉璃瓶。
不將歌舞效俗飲，時時一酌差獨醒。
感公贈我十五斗，酒量安得如劉伶。
願公歸去廟堂上，盡使斯民醉醇釀。